കെ.കെ. ഗംഗാധരൻ

ഒരു മലയാളം-കന്നഡ വിവർത്തകനായിരുന്നു കെ.കെ.ഗംഗാധരൻ. 2024-ൽ അദ്ദേഹത്തിന് കന്നഡയ്ക്കുള്ള സാഹിത്യ അക്കാദമിയുടെ വിവർത്തന വിവർത്തന പുരസ്കാരം ലഭിച്ചു.

 ജീവിതരേഖ 
കെ. കെ. ഗംഗാധരൻ 1949 മാർച്ച് 10 ന് ഇന്നത്തെ കേരളത്തിലെ കാസർഗോഡ് ജില്ലയിലെ പത്തനകുക്കയിലാണ് ജനിച്ചത്. അന്ന് കാസർഗോഡ് ജില്ല രൂപീകരിക്കപ്പെട്ടിരുന്നില്ല. അദ്ദേഹം കുട്ടിയായിരിക്കുമ്പോൾ തന്നെ അദ്ദേഹത്തിന്റെ കുടുംബം കുടക് ജില്ല കബ്ബിനസെട്ടുവെ ഗ്രാമത്തിലേക്ക് കുടിയേറി. കുടഗിലെ സോംവാർപേട്ടിലെ കന്നഡ മീഡിയം സ്കൂളിലാണ് അദ്ദേഹം വിദ്യാഭ്യാസം നേടിയത്. തുടർന്ന് മൈസൂർ സർവകലാശാല നിന്ന് ബി. എസ്സി. ബിരുദം നേടി.  

ഇന്ത്യൻ തപാൽ വകുപ്പിൽ കുറച്ചുകാലം  ഉദ്യോഗസ്ഥനായി പ്രവർത്തിച്ച ഗംഗാധരൻ 1970 മുതൽ 1973 വരെ ഹാസൻ കോത്താരി കോഫി ക്യൂറിംഗ് വർക്സിൽ സേവനമനുഷ്ഠിച്ചു. 1974ൽ റെയിൽവേ മെയിൽ സർവീസിൽ ചേർന്ന അദ്ദേഹം 2009ൽ അവിടെ നിന്ന് വിരമിച്ചു. റെയിൽവേ മെയിൽ സർവീസ് ഓഫീസറായി കർണാടകയിലെ വിവിധ സ്ഥലങ്ങളിൽ ജോലി ചെയ്തിരുന്ന അദ്ദേഹം കന്നഡ ഭാഷയുമായുള്ള ബന്ധം വർദ്ധിപ്പിച്ചു. ആർഎംഎസ് സേവനത്തിലായിരിക്കുമ്പോൾ തപാൽ ജീവനക്കാരുടെ യൂണിയൻ പ്രതിനിധിയായും അദ്ദേഹം സേവനമനുഷ്ഠിച്ചിട്ടുണ്ട്.

2025 ജനുവരി 19ന് ബെംഗളൂരുവിലെ എം. എസ്. രാമയ്യ ആശുപത്രിയിൽ ചികിത്സയിലിരിക്കെ ഗംഗാധരൻ അന്തരിച്ചു. കരൾ, വൃക്ക രോഗങ്ങൾക്ക് കുറച്ചുകാലമായി ചികിത്സയിലായിരുന്നു അദ്ദേഹം.

 വ്യക്തിജീവിതം 
ഗംഗാധരനും ഭാര്യ രാധയ്ക്കും ശരത്കുമാർ എന്നൊരു മകനുണ്ട്. 1979 മുതൽ ബെംഗളൂരുവിലെ മഗഡി റോഡിലാണ് ഇവർ താമസിച്ചിരുന്നത്.

 സാഹിത്യജീവിതം 
അദ്ദേഹത്തിന് 19 വയസ്സുള്ളപ്പോൾ എഴുതിയ ആദ്യ കന്നഡ ലേഖനം  'ശക്തി' എന്ന പ്രാദേശിക പത്രത്തിൽ പ്രസിദ്ധീകരിച്ചു. എന്നാൽ അത് പ്രാദേശിക വിഷയത്തെ കുറിച്ചുള്ള ഒന്നായിരുന്നു.

മംഗലാപുരം വിവേകാനന്ദ കോളേജിലെ മുൻ പ്രൊഫസറായ അമൃത് സോമേശ്വരന്റെ മാർഗനിർദേശപ്രകാരം കന്നഡയിൽ കുറച്ച് കഥകളും കവിതകളും എഴുതിയതോടെയാണ് ഗംഗാധരൻ തന്റെ സാഹിത്യജീവിതം ആരംഭിച്ചത്. 1978ൽ മൈസൂരിൽ നിന്ന് പ്രസിദ്ധീകരിക്കുന്ന ഒടനടി മാസികയിൽ ഇ. എം. എസ്. നമ്പൂതിരിപ്പാടിൻ്റെ ചോദ്യോത്തരങ്ങൾ എന്ന പേരിൽ ഇ. എം. എസ് നമ്പൂതിരിപ്പാടിന്റെ ലേഖനങ്ങളുടെ പരമ്പര വിവർത്തനം ചെയ്തുകൊണ്ട് അദ്ദേഹം വിവർത്തന മേഖലയിലേക്ക് പ്രവേശിക്കുന്നത്. തുടർച്ചയായി എട്ട് മാസത്തോളം ഇത് പ്രസിദ്ധീകരിക്കപ്പെട്ടു.

പ്രശസ്ത മലയാള എഴുത്തുകാരുടെ നിരവധി കൃതികൾ ഗംഗാധരൻ കന്നഡയിലേക്ക് വിവർത്തനം ചെയ്തിട്ടുണ്ട്. ഇവയിൽ ഏറ്റവും പ്രധാനം മാധവിക്കുട്ടിയുടെ കഥകളാണ്. മാധവിക്കുട്ടിയുടെ 243 കഥകളിൽ 235 എണ്ണം അദ്ദേഹം കന്നഡയിലേക്ക് വിവർത്തനം ചെയ്തു. ഇത് അഞ്ച് പുസ്തകങ്ങളായി പ്രസിദ്ധീകരിക്കപ്പെട്ടു. മാധവിക്കുട്ടിയുടെ കഥകളോടുള്ള സ്നേഹവും കന്നഡ വായനക്കാർക്കിടയിലെ താൽപ്പര്യവും അവരുടെ നിരവധി കഥകൾ വിവർത്തനം ചെയ്യാൻ അദ്ദേഹത്തെ പ്രേരിപ്പിച്ചു.

പ്രമുഖ മലയാള എഴുത്തുകാരായ തകഴി ശിവശങ്കര പിള്ള, വൈക്കം മുഹമ്മദ് ബഷീർ, എം. ടി. വാസുദേവൻ നായർ, ടി. പത്മനാഭൻ, പുനത്തിൽ കുഞ്ഞബ്ദുല്ല, മലയാറ്റൂർ രാമകൃഷ്ണൻ, യു. കെ. കുമാരൻ തുടങ്ങിയവരുടെ കഥകളും ഗംഗാധരൻ വിവർത്തനം ചെയ്തിട്ടുണ്ട്. ഏറ്റുമാനൂർ ശിവകുമാറിന്റെയും മെഴുവേലി ബാബുജിയുടെയും നോവലുകളും വിവർത്തനം ചെയ്തിട്ടുണ്ട്. മുൻ കേരള മുഖ്യമന്ത്രി ഇ. കെ. നായനാറിൻ്റെ ജീവചരിത്രവും നടിയും ആക്ടിവിസ്റ്റുമായ ഷക്കീലയുടെ ആത്മകഥയും അദ്ദേഹം കന്നഡയിലേക്ക് വിവർത്തനം ചെയ്തിട്ടുണ്ട്.

സാഹിത്യ അക്കാദമി അവാർഡ് ലഭിച്ച "മലയാള കഥകളു" എന്ന പുസ്തകം തകഴി, ബഷീർ, എം. ടി., ടി. പത്മനാഭൻ, മലയാറ്റൂർ രാമകൃഷ്ണൻ, പുനത്തിൽ കുഞ്ഞബ്ദുല്ല, യു. കെ. കുമാരൻ, സന്തോഷ് എച്ചിക്കാനം, ബെന്യാമിൻ എന്നിവരുൾപ്പെടെ 25 മലയാള എഴുത്തുകാരുടെ കഥകളുടെ വിവർത്തനമാണ്. 2019 ൽ കർണാടക സർക്കാരിന്റെ കുവെംപു ഭാഷ ഭാരതി പ്രധാനയാണ് ഇത് പ്രസിദ്ധീകരിച്ചത്.

കന്നഡ പ്രസിദ്ധീകരണങ്ങൾക്കായി അദ്ദേഹം നിരവധി മലയാളം കഥകൾ വിവർത്തനം ചെയ്തിട്ടുണ്ട്. പുനത്തിൽ എഴുതിയ പാഞ്ചാലിയുടെ ലോകം കന്നഡ മാസികയായ മല്ലികയിൽ വിവർത്തനം ചെയ്ത് പ്രസിദ്ധീകരിച്ചു. മലയാള എഴുത്തുകാരുടെ വിവർത്തനം ചെയ്ത കഥകൾ കന്നഡ പ്രസിദ്ധീകരണങ്ങളായ തരംഗ, മയൂര, സുധ, തുഷാര എന്നിവയിലും പ്രസിദ്ധീകരിച്ചിട്ടുണ്ട്.

ഗംഗാധരൻ വിവർത്തനം ചെയ്ത ചില കഥകൾ കേരളത്തിലെയും കർണാടകയിലെയും പാഠപുസ്തകങ്ങളിൽ ഉൾപ്പെടുത്തിയിട്ടുണ്ട്. ബഷീറിൻ്റെ ജൻമദിനങ്ങൾ എന്ന കൃതിയുടെ വിവർത്തനം ബെംഗളൂരു സർവകലാശാലയുടെ കന്നഡ പാഠപുസ്തകത്തിൽ ഉൾപ്പെടുത്തുകയും മാധവിക്കുട്ടിയുടെ സ്വതന്ത്ര സമര സേനനിയുടെ മകൾ എന്ന കൃതിയുടെ പരിഭാഷ വിജയപുരയിലെ അക്ക മഹാദേവി കർണാടക സംസ്ഥാന വനിതാ സർവകലാശാലയിൽ ബി. എ. സിലബസിൽ ഉൾപ്പെടുത്തുകയും ചെയ്തിട്ടുണ്ട്. പ്രഭാകരൻ പഴശ്ശി എഴുതിയ ഭാരമേറിയ പേഴ്സ് എന്ന കഥയുടെ ഗംഗാധരൻ്റെ വിവർത്തനം കേരളത്തിലെ കന്നഡ മീഡിയം ഒൻപതാം ക്ലാസ് പാഠപുസ്തകത്തിൽ ഉൾപ്പെടുത്തിയിട്ടുണ്ട്.

 പുരസ്കാരങ്ങളും ബഹുമതികളും 
2010ലും 2017ലും കർണാടക സർക്കാരിന്റെ കുവെംപു ഭാഷാ ഭാരതി പ്രധികാര പുരസ്കാരം ഗംഗാധരന് ലഭിച്ചു. 2024 മാർച്ചിൽ അദ്ദേഹത്തിന് കന്നഡയിൽ സാഹിത്യ അക്കാദമി വിവർത്തന സമ്മാനം ലഭിച്ചു.

 അവലംബം 

വർഗ്ഗം:2025-ൽ മരിച്ചവർ
വർഗ്ഗം:1949-ൽ ജനിച്ചവർ
വർഗ്ഗം:കന്നഡ സാഹിത്യകാരന്മാർ